Uusi Nokia 3310 -puhelin tulee myyntiin Suomessa 31. toukokuuta, Nokia-puhelimista nykyisin vastaava HMD Global on kertonut. Puhelimen suositeltu vähittäismyyntihinta täällä on 59 euroa.

Nokia 3310 tulee saataville neljässä eri värissä: korkeakiiltoiset lämmin punainen ja keltainen sekä mattapintaiset tummansininen ja harmaa.

3310 löytyy jo listattuna ennakkotilattavaksi jo HMD:n kumppaneista ainakin DNA:lta, Elisalta, Gigantista sekä Telialta.

Uusi Nokia 3310 sisältää muun muassa 2,4 tuuman värinäytön, 2 megapikselin takakameran LED-kuvausvalolla, FM-radion sekä peräti 22 tunnin puheajan, lähes kuukauden valmiusajan ja tietenkin legendaarisen matopelin. Sisäistä muistia puhelimessa on 16 megatavua, joka on laajennettavissa muistikortilla. Uusikin Nokia 3310 on vain 2G- eli GSM-puhelin, joka toimii 900 ja 1 800 megahertsin taajuuksilla. SIM-korttipaikkoja on kaksi kappaletta.

MAINOS (ARTIKKELI JATKUU ALLA)

Uudet jo 3310:n rinnalla julkistetut Nokia-älypuhelimet Nokia 3, Nokia 5 ja Nokia 6 ovat tulossa myyntiin 3310:n vanavedessä vielä viimeistään kesäkuun aikana. Vielä tänään ei saatu lisätietoa älypuhelinten myyntiintulosta Suomessa.

Alkuperäinen Nokia 3310 esiteltiin vuonna 2000 ja kuuden vuoden aikana sitä myytiin yhteensä noin 126 miljoonaa kappaletta. Kyseessä on yksi kaikkien aikojen myydyimpiä puhelimia.